O femeie de 69 de ani din Galaţi este cercetată penal pentru violenţă în familie, după ce şi-ar fi agresat fizic şi psihic nepoţii, cu vârste cuprinse între 10 şi 17 ani, pe care i-ar fi crescut în ultimii 10 ani. Pe numele femeii a fost emis un ordin de protecţie provizoriu, iar aceasta nu mai are voie să se apropie la mai puţin de 100 de metri de unul dintre nepoţii agresaţi, potrivit news.ro.
IPJ Galaţi anunţă, marţi, că, în 22 martie, la sediul Secţiei 4 Poliţie Galaţi s-a prezentat un băiat de 16 ani, însoţit de mama sa, care a reclamat faptul că bunica sa l-ar fi agresat fizic, la adresa de domiciliu a acesteia, unde locuia împreună cu alţi patru fraţi minori.
"Pe parcursul verificărilor, a fost întocmit şi formularul de evaluare a riscului iminent, în baza căruia poliţiştii au emis un ordin de protecţie provizoriu împotriva bunicii, în vârstă de 69 de ani, prin care s-a dispus ca aceasta să păstreze o distanţă minimă de 100 de metri faţă de minor, de noua reşedinţă a acestuia, unde va locui cu mama sa, precum şi de unitatea de învăţământ unde acesta este elev. În cauză, poliţiştii au întocmit dosar penal pentru săvârşirea infracţiunii de violenţă în familie", au transmis reprezentanţii IPJ Galaţi.
A doua zi, mama minorului a formulat o nouă sesizare la aceeaşi unitate de poliţie, cu privire la faptul că şi ceilalţi patru copii minori ai săi, cu vârste cuprinse între 10 şi 17 ani, ar fi fost agresaţi fizic şi psihic de către bunicii paterni.
"Din cercetări s-a stabilit că, în urmă cu aproximativ 10 ani, reclamanta şi-ar fi lăsat cei cinci copii minori în plasament la bunica paternă, o femeie de 69 de ani, din municipiul Galaţi, care are o relaţie de concubinaj cu un bărbat, de 56 de ani. A fost întocmit un nou dosar penal pentru infracţiunea de violenţă în familie, iar cercetările sunt continuate de poliţişti, sub coordonarea unui procuror din cadrul Parchetului de pe lângă Judecătoria Galaţi, în vederea stabilirii cu exactitate a tuturor împrejurărilor în care s-au produs evenimentele şi luării măsurilor legale", au mai comunicat reprezentanţii IPJ Galaţi.